Innibos wink vir Annemarie van der Walt | Netwerk24
Innibos wink vir Annemarie van der Walt
Deur AJ Opperman 05 Junie 2018 15:13
Soebatsfontein praat oor ware vriendskap tussen vroue - "soveel anders as tussen mans" - en die kontras tussen vryheid en ingeperktheid.
Dit is ook nie om dowe neute dat dié debuut- en opdragproduksie by die Innibos Laeveld Nasionale Kunstefees in Mbombela juis in Soebatsfontein in die Noord-Kaap afspeel nie.
Die rede daarvoor kan egter nog nie verklap word nie, sê die teksskrywer Annemarie van der Walt, ook bekend as rubriekskrywer in Beeld, oor ook haar debuut as dramaturg.
Twee vriendinne, vertolk deur Sandra Prinsloo en Franci Swanepoel, is op reis in die Noord-Kaap. Soos wat hulle ry, duik 'n paar kwessies op en "dalk 'n geheim of twee".
Die produksie, wat ook later vanjaar by die Vrystaat Kunstefees op die planke is, word in drie dele met regie deur Philip Rademeyer uitgebeeld, waarvan die derde, in 'n hotelkamer, die duidelikste belig word.
"Ware vriendskap is 'n baie diep ding," sê Van der Walt. "Met vroue is dit baie emosioneel verweef. Lojaal, maar daar kan ook irritasie ontstaan. Die stuk raak 'n paar ernstige kwessies aan."
Soos wat Van der Walt hoë agting vir Prinsloo en Swanepoel het, het Rademeyer die geleentheid aangegryp om saam met hulle te werk en die teks na die verhoog te bring.
"Die storie val ook in by die soort werk wat ek graag doen: Stukke wat intiem is en oor menseverhoudings gaan," sê Rademeyer.
In teenstelling met die toneel in die hotelkamer word die eerste twee dele nie so letterlik uitgebeeld nie.
"Dit is juis om daardie kontras tussen vryheid en om ingehok te wees uit te beeld. Die karakters is toegesluit in die hotelkamer. Dit is vir my belangrik om die hotelkamer, 'n ou vervalle gebou, goed uit te beeld. Dit is dan in kontras met die vryheid wat in die ander twee tonele uitgebeeld word."
* Dit word opgevoer in die Laerskool Nelspruit-saal op 27 en 30 Junie om 10:00, 28 Junie om 19:00 en op 29 Junie om 18:00. Kaartjie kos R142. Bespreek by Computicket.
Meer oor: Innibos Laeveld Nasionale Kunstefees | Annemarie Van Der Walt | Sandra Prinsloo | Mbombela | Teater | Feeste